**B. Osobitná časť**

**K Čl. I**

**K bodu 1**

Úprava znenia reflektuje na zmenu § 78 ods. 2 zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a zákona č. 587/2004 Z. z. o Environmentálnom fonde (ďalej len „zákon o vodách“) vo veci zníženia nárokov na štátny rozpočet zo strany správcu vodohospodársky významných vodných tokov o skutočnú výšku poplatkov za užívanie vôd vrátane poplatkov za odbery vôd na zavlažovanie poľnohospodárskej pôdy. Súčasne definuje „skutočnú výšku poplatku“ tak, že ide o výšku poplatku za kalendárny rok predchádzajúci roku, v ktorom sa uplatňuje nárok na prostriedky zo štátneho rozpočtu, upravenú o ročné zúčtovanie nedoplatkov a preplatkov.

**K bodu 2**

K predmetnému ustanoveniu je relevantný iba odkaz na § 79 ods. 8 zákona o vodách, preto bola vykonaná legislatívno-technická úprava.

**K bodu 3**

Zmeny a úpravy sa týkajú zmeny osobného účtu príjemcu poplatkov za užívanie vôd, na ktorý budú odberatelia uhrádzať preddavky a v prípade odkazu na § 79 ods. 7 zákona o vodách je tento odkaz vo veciach určovania výšky preddavkov nesprávny, preto bol nahradený odsekom 8.

**K bodu 4**

Úprava v § 7 ods. 3 druhej vete a § 11 ods. 4 je legislatívno-technickou úpravou, ktorá reflektuje na zmenu zákona o vodách v súvislosti so znížením nárokov na štátny rozpočet zo strany správcu vodohospodársky významných vodných tokov Slovenského vodohospodárskeho podniku, štátneho podniku (ďalej len „SVP, š. p.“), týkajúce sa presunu finančných prostriedkov, získavaných z poplatkov za užívanie vôd podľa zákona o vodách, z príjmových zdrojov Environmentálneho fondu do príjmových zdrojov SVP, š. p. na účely krytia nákladov súvisiacich s neregulovanými službami SVP, š. p.

V nadväznosti na zmenu prijímateľa poplatkov za užívanie vôd sa mení aj osobný účet, na ktorý znečisťovateľ uhrádza preddavky, a to zo súčasného osobného účtu Environmentálneho fondu na osobný účet správcu vodohospodársky významných vodných tokov.

**K bodu 5**

V dôsledku zmeny prijímateľa poplatkov za užívanie vôd sa upravuje aj prijímateľ uhrádzaných nedoplatkov, ktorým je správca vodohospodársky významných vodných tokov a v prípade preplatkov, tieto vráti odberateľovi rovnako správca vodohospodársky významných vodných tokov. Ide o úpravu postupov zodpovedajúcich zmenenej situácii. V ustanovení sa mení lehota pre správcu vodohospodársky významných vodných tokov na vykonanie ročného zúčtovania a vydanie výkazu o nedoplatkoch a preplatkoch za predchádzajúci kalendárny rok z 31. marca bežného roka na 20. marca bežného roka, a to z dôvodu, že do 31. marca bežného roka sa predkladá žiadosť o úhradu nákladov na neregulované platby/služby zo štátneho rozpočtu. Pre prípravu tejto žiadosti je nevyhnutné mať k dispozícii finálne ročné zúčtovanie poplatkov a nevyhnutný časový priestor.

**K bodu 6**

Ide o legislatívno-technickú úpravu. Odkaz na § 79 ods. 7 zákona o vodách je vo veciach určovania výšky poplatkov a preddavkov nesprávny, preto bol odsek 7 nahradený odsekom 8.

**K bodu 7**

V dôsledku zmeny prijímateľa poplatkov za užívanie vôd sa upravuje aj prijímateľ uhrádzaných nedoplatkov, ktorým je správca vodohospodársky významných vodných tokov a v prípade preplatkov, tieto vráti znečisťovateľovi rovnako správca vodohospodársky významných vodných tokov. Ide o úpravu postupov zodpovedajúcich zmenenej situácii. V ustanovení sa mení lehota pre správcu vodohospodársky významných vodných tokov na vykonanie ročného zúčtovania a vydanie výkazu o nedoplatkoch a preplatkoch za predchádzajúci kalendárny rok z 31. marca bežného roka na 20. marca bežného roka, a to z dôvodu, že do 31. marca bežného roka sa predkladá žiadosť o úhradu nákladov na neregulované platby/služby zo štátneho rozpočtu. Pre prípravu tejto žiadosti je nevyhnutné mať k dispozícii finálne ročné zúčtovanie poplatkov a nevyhnutný časový priestor.

**K bodu 8**

V § 14 sa pôvodný odsek 1 vypúšťa ako bezpredmetný. Zároveň sa vypúšťa neaktuálny odkaz s poznámkou pod čiarou. Pôvodný odsek 2 je upravený v zmysle presunu finančných prostriedkov, získavaných z poplatkov za užívanie vôd podľa zákona o vodách, z príjmových zdrojov Environmentálneho fondu do príjmových zdrojov SVP, š. p.

**K bodu 9**

Prechodné ustanovenie upravuje termín, odkedy si správca vodohospodársky významných vodných tokov uplatní nárok na úhradu ekonomicky oprávnených nákladov na neregulované služby zo štátneho rozpočtu podľa tohto zákona prvýkrát.

**K Čl. II**

Návrh účinnosti nariadenia vlády je 1. januára 2024.